FSMART โกยกำไร Q2 เกือบเท่าตัว ใจป้ำปันผล 0.13 บ./หุ้น
FSMART ฟุ้งกำไร Q2 พุ่งเกือบเท่าตัว หรือมีกำไรสุทธิ 66.63 ล้านบาท เพิ่มขึ้น 96% จากช่วงเดียวกันของปีก่อนที่มีกำไรสุทธิ 33.92 ล้านบาท ขณะที่ผลการดำเนินงานช่วง 6 เดือนแรกมีกำไรสุทธิ 124.06 ล้านบาท เพิ่มขึ้น 90% จากช่วงเดียวกันของปีก่อนที่มีกำไรสุทธิ 65.24 ล้านบาท ใจป้ำปันผลอีก 0.13 บ./หุ้น XD 18 ส.ค.58 จ่าย 2 ก.ย.58
7 ส.ค. 2558

บริษัท ฟอร์ท สมาร์ท เซอร์วิส จำกัด (มหาชน) หรือ FSMART รายงานผลการดำเนินงานไตรมาส 2/58 สิ้นสุดวันที่ 30 มิ.ย.58 มีกำไรสุทธิ 66.63 ล้านบาท หรือมีกำไรสุทธิ 0.08 บาทต่อหุ้น เพิ่มขึ้น 96% จากช่วงเดียวกันของปีก่อนที่มีกำไรสุทธิ 33.92 ล้านบาท หรือมีกำไรสุทธิ 0.06 บาทต่อหุ้น
ขณะที่ผลการดำเนินงานช่วง 6 เดือนแรกมีกำไรสุทธิ 124.06 ล้านบาท หรือ 0.16 บาทต่อหุ้น เพิ่มขึ้น 90% จากช่วงเดียวกันของปีก่อนที่มีกำไรสุทธิ 65.24 ล้านบาท หรือ 0.11 บาทต่อหุ้น
โดยผลประกอบการที่มีกำไรเพิ่มขึ้น เนื่องจากบริษัทมีมูลค่าการชำระเงินผ่าน“ตู้บุญเติม” ที่เติบโตขึ้น จากที่มีการเพิ่มปริมาณจำนวนตู้มากขึ้น รวมถึงมีรายได้จากการโฆษณาเพิ่มขึ้น และมีการบริหารต้นทุนอย่างมีประสิทธิภาพ
พร้อมกันนี้บริษัทประกาศจ่ายปันผลงวด 1 ม.ค. 2558 ถึงวันที่ 30 มิ.ย. 2558  เป็นเงินสดอัตรา 0.13 บาทต่อหุ้น โดยจะขึ้นเครื่องหมาย XD ไม่ได้รับสิทธิปันผลในวันที่ 18 ส.ค.58 โดยกำหนดจ่ายเงินปันผล 2 ก.ย.58